Mi folyik a Downing Streeten?! - Állatbűnözés
Durva leleplezés: London első számú macskáját sorozatosan kapják kötelességszegésen, mi több, Larry egyre pimaszabb húzássokkal táncol David Cameron és a brit állampolgárok idegein.
Első ránézésre Larry egy lusta, kerekképű kandúr benyomását kelti, aki szeret a fűtőtesten heverészni, miközben lefő az ötórai tea – lényegében pont olyan, mint egy átlagos brit állampolgár. A Downing Street főegerésze azonban egy igazi sunyi ravasz dög, egy nagyszerűen helyezkedő politikusbűnöző: szépen pózol a promóképeken, élvezi a luxust és a tudatlan cukisághívő nép rajongását, miközben feladatait egyre kevésbé hajlandó ellátni.
A kormányfői rezidencián hemzsegnek a rágcsálók: „Hol van ilyenkor Larry?” – tette fel a kérdést még novemberben a brit sajtó, amikor arról számolt be, hogy David Cameron kormányfő egy ezüstvillát dobott az ebédlő padlóján átszambázó egér felé a miniszterelnöki hivatalban tartott kormányvacsorán. Iain Duncan Smith munka- és nyugdíjügyi miniszter és az Észak-Írország ügyeiért felelős Owen Paterson nem győztek háborogni az eset miatt, Larry viszont ennek ellenére továbbra is élvezi a miniszterelnök 100%-os bizalmát. Cameron a szóvivőjén keresztül üzente: Larry egy nagyon aranyos, szeretnivaló macska, és nem látják szükségét a leváltásának.
A kandúr napjait vagy lustálkodással, vagy pedig Maisie nevű macskahölggyel tölti (nohiszen), ezért hónapok óta csupán egyetlen egy egeret sikerült elfognia. Az egerek csak rohangálnak, míg ő szunyókál: a BBC tudósítója megjegyezte beszámolójában, hogy a sajtótájékoztatóra érkező fotósoknak még azt is megtiltották, hogy a lustálkodó macskát kattintgassák (!!!).
A 4 éves Larry egyébként tavaly február 15-én került a Downing Street-i rezidenciára egy londoni menhelyről, miután Cameronékat elárasztották a szép nagy, kövér patkányok. Larry elődje, Humphrey macska 1997-ben, Tony Blair hatalomra kerülésekor vonult nyugalomba, azóta pedig nem volt főegerész a 10. szám alatt. A brit kormányfő azért választott egyébként kóbormacskát a posztra, mert naivan úgy hitte, hogy Larry egy igazi badass, akinek a vadászösztöne tökéletesre fejlődött az utcán. Na persze.
A Telegraph fotósának a minap sikerült megörökítenie Larry újabb szemérmetlen pofátlanságát: a macska éppen azon vörös szőnyegen erősíti karmait, mely Mahmúd Abbász palesztin elnök érkezésére lett kiterítve a Downing Street 10-es számú ajtaja elé.
*Képek és sztorik innen és innen.
https://allatbunozes.blog.hu/api/trackback/id/tr943593442